Sants Ermacure e Fortunât
Ai 12 di Lui si ricuardin i Patrons dal Friûl Ermacure prin vescul di Aquilee e Fortunât so diacun.
Si dîs che al fo propit l’evangjelist Marc a incuintrâ Ermacure a Aquilee e a compagnâlu a Rome, dulà che Pieri lu ordenâ Vescul di Aquilee (te foto la piture frescade che e ricuarde l'episodi e che si pues viodile te cripte de Basiliche).
La liende e conte che intant che a levin a Rome, passant par une zone di palût, Marc al vedi vude une vision di une citât lagunâr… chê che e sarès deventade Vignesie.
Chest episodi (e si sa che la liende ancje se fantasiose e fonde lis lidrîs simpri te di realtât…) nus ufrìs il spont par ribadî la particolaritât di cheste nestre tiere furlane, siore di storie e di particolaritâts propriis che le fasin diferente (e no ai dit ni “miôr” ni “piês”) di chês altris. Un patrimoni che ancje tal stes Cjant che al vierç la messe in ricuart dai Sants Ermacure e Fortunât si pues cjatâ e us segnali in particolâr cheste strofe:
“Chi l'om furlan e chel da la Slovenie
e il todesc a cirin amicizie
e, tant diviers, a cjatin une patrie,
che e à tai martars dute la sô fuarce”.
Glesie Furlane e Patrie dal Friûl si cjataran a Aquilee domenie ai 21 di Lui aes 6 di sere te Basiliche Mari pe tradizionâl messe par furlan pal Avôt dal Friûl.
Chi sot us lassi il test complet dal Cjant dai Sants Ermacure e Fortunât:
Sù, fâsti dongje, int di Sant Ermacure,
al to pastor e a Fortunât rivolziti,
ai testemonis, che tu sâs in glorie,
parcè che pe lôr fede a àn dât la vite.
Achì passarin, come vint in furie,
popui ruviei di brame e di tristerie,
ma tu âs viodût te dì de gran miserie,
il segno che il Signôr no ti bandone.
Gjolt, Aquilee, Diu ti da la glorie,
che, fruçonâts i mûrs de tô supierbie,
cence des armis cjantistu vitorie
pai tiei nemîs clamâts a jessi fradis!
Chi l'om furlan e chel da la Slovenie
e il todesc a cirin amicizie
e, tant diviers, a cjatin une patrie,
che e à tai martars dute la sô fuarce.
Chi la semence de Furlane Glesie,
di Redenzion e puartave lis primiziis
e tal martiri si viestì di glorie,
sfidant a muart la prepotence umane.
Laudât Idiu, Trinitât santissime,
Pari, cul Fi, a pâr cul unic Spiritu,
che al sielç i debui, cun dissen di gracie,
par palesâ tal mont la sô potence. Amen.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn